Нажаль, па розных прычынах іншы раз здараецца так, што імёны, якія заслугоўваюць таго, каб быць своеасаблівым арыентырам для нашчадкаў, губляюцца недзе ў мінулым. Нажаль, таму што страта ж гістарычнай памяці аб іх, безумоўна, збядняе нас. Імя Барыса Альхоўскага – пісьменніка, патрыёта і даследчыка Палесся — таксама было незаслужана забыта. І для шырокага кола чытачоў яно было толькі нядаўна адкрыта вядомым даследчыкам-краязнаўцам Аляксандрам Ільіным. Яго кніга “Барыс Альхоўскі – пісьменнік-эсэіст, спявак і даследчык Палесся” выйшла ў Пінску ў 2017 г. першым выпускам новай серыі “Палеская бібліятэчка часопіса “Гістарычная брама”. Даследаванне Аляксандра Ільіна грунтуецца на невядомых дагэтуль фактах з архіўных дакументаў, а таксама асабістых нататках, штодзённіку і лістах пісьменніка да сябраў, выяўленых даследчыкам у Цэнтральным дзяржаўным гістарычным архіве ў Львове. Унікальныя дакументы, упершыню ўведзеныя аўтарам выдання ў навуковы зварот, дазволілі яму не толькі рэканструяваць факты жыццядзейнасці Барыса Альхоўскага, але і стварыць суцэльны малюнак інтэлектуальнага асяроддзя і атмасферы, у якой праходзіла творчае жыццё публіцыста, даследчыка і грамадскага дзеяча.